b'\n_START_ARTICLE_\nRohelised armeed\n_START_SECTION_\nTaustaks\n_START_PARAGRAPH_\nRoheline liikumine kujunes populaarse reaktsioonina bol\xc5\xa1evike tegevusele maapiirkondades. P\xc3\xa4rast teist (enamlikku) revolutsiooni 1917. aastal\xc2\xa0algatas\xc2\xa0bol\xc5\xa1evistik valitsus s\xc3\xb5jakommunismi doktriini, mille raames saadeti eelk\xc3\xb5ige Kesk-Venemaa maapiirkondadesse riigi esindajad, eesm\xc3\xa4rgiga koguda s\xc3\xb5japidamiseks ja sotsialistliku riigi \xc3\xbclesehitamiseks vajalikke varusid: v\xc3\xa4rvati mehi Punaarmeesse, rekvireeriti hobuseid ja koguti teravilja. Rekvireerivad \xc3\xbcksused ja p\xc3\xb5llumajanduse \xc3\xbcle arvet pidavad ametnikud astusid tihti \xc3\xbcle oma \xc3\xb5igustest ning r\xc3\xbc\xc3\xbcstasid majapidamisi ja r\xc3\xbcndasid elanikke.\xc2\xa0Ametlik poliitika tekitas palju kirgi ning selle karm l\xc3\xa4biviimine p\xc3\xb5hjustas laialdast vastumeelsust bol\xc5\xa1evike re\xc5\xbeiimile. Verine protestiliikumiste mahasurumine v\xc3\xb5\xc3\xb5rutas talupoegkonda veelgi ning kui hakkasid moodustuma esimesed rohelised armeed, p\xc3\xbchendasid paljud end bol\xc5\xa1evikevastasele tegevusele.\n_START_SECTION_\nKooslus, juhtimine ja eesm\xc3\xa4rgid\n_START_PARAGRAPH_\nVaatamata bol\xc5\xa1evike katsetele seostada rohelisi armeesid valgete\xc2\xa0juhtkonnaga, j\xc3\xa4\xc3\xa4vad sellised katsed nende poliitilise m\xc3\xb5\xc3\xb5tme \xc3\xbclet\xc3\xa4htsustamiseks. Rohelised armeed oli pigem talupoegade spontaanne protest kui kindel ideoloogia. 1920. aastaks olid punased saavutanud v\xc3\xb5idu valgete \xc3\xbcle ning talupoegadest punaarmeelastele oli t\xc3\xa4iesti vastuv\xc3\xb5etamatu j\xc3\xa4tkata v\xc3\xa4givaldset v\xc3\xb5itlust omaenda klassi vastu. Nii hakkasid metsades konsolideeruma Punaarmee desert\xc3\xb6\xc3\xb6rid, andes liikumis(te)ele ka katusnimetuse "rohelised". Kuigi need grupid tegutsesid bol\xc5\xa1evike vastu, tegutsesid nad tavaliselt ilma plaani v\xc3\xb5i ambitsioonita tuua v\xc3\xb5imule m\xc3\xb5ni alternatiivne s\xc3\xbcsteem. Pigem sooviti iga hinna eest saada lahti punasest m\xc3\xb5just kodukandis._NEWLINE_Bol\xc5\xa1evike endi allikate ja dokumentatsiooni k\xc3\xb5rval on v\xc3\xa4he materjale roheliste armeede juhtfiguuride kohta. Seda v\xc3\xb5ib p\xc3\xb5hjendada v\xc3\xa4hese kirjaoskuse ning kogu liikumise juhuslikkuse ja spontaansusega. "Rohelised juhid olid mehed, kes tegutsesid mitte ei kirjutanud."\xc2\xa0Selleks, et luua tegevuseks vajalik kriitiline j\xc3\xb5ud, liikus motiveeritud liider grupi s\xc3\xb5duritega l\xc3\xa4bi k\xc3\xbclade ning v\xc3\xa4rbas teel desert\xc3\xb6\xc3\xb6re ning teisi elanikke. K\xc3\xbclla sisenenud, p\xc3\xb6\xc3\xb6rdus juht lihtsa s\xc3\xb5numiga k\xc3\xbclaelanike poole. S\xc3\xb5num oli reaktsiooniline ning \xc3\xbclds\xc3\xb5naline, eesm\xc3\xa4rgid olid pigem retoorilised ning apelleerisid entusiasmile. Tihti liialdati bol\xc5\xa1evike n\xc3\xb5rkustest r\xc3\xa4\xc3\xa4kides, neid madaldades. Samal ajal suurustati opositsioonilise liikumise v\xc3\xb5itudega, k\xc3\xb5ik selleks, et leida oma liikumisele rohkem toetajaid. Hoides eesm\xc3\xa4rgid lihtsana, liitumist avatuna ning meeleolu optimistlikuna, suutsid rohelised juhid edukalt tekitada talupoegkonnas tunde, et nad t\xc3\xb5esti suudavad k\xc3\xb5igutada kommunistide v\xc3\xb5imu.\xc2\xa0Lisaks leiti toetust lootuse kaotanud ja pettunud linnaelanikelt ja raudteet\xc3\xb6\xc3\xb6listelt, kes olid "p\xc3\xb5genenud tagasi maale" ja seal r\xc3\xa4\xc3\xa4kinud kohutavast t\xc3\xb6\xc3\xb6keskkonnast, mis \xc3\xbcmbritseb arenevat t\xc3\xb6\xc3\xb6stust.\n_START_SECTION_\nTaktika ja tegevus\n_START_PARAGRAPH_\nKuigi roheliste armeede eristamine teistest vastupanuvormidest ja talupoegade \xc3\xbclest\xc3\xb5usudest v\xc3\xb5ib olla keeruline, eristas neid kindla juhtimise ning \xc3\xbcksuste olemasolu, olles seega oluliselt organiseeritumad kui tavalised m\xc3\xa4ssulised. N\xc3\xa4iteks oli Aleksander Antonovi Tambovis tegutseva rohelise armee koosseisus eraldi meditsiiniline osakond, reserv\xc3\xbcksused, kompleksne sides\xc3\xbcsteem ning luure, kuhu kuulusid ka naised, lapsed ja vanainimesed.\xc2\xa0Suuremad rohelised liikumised tekkisid Tambovi, Novgorodi, Tula, Rjazani, Tveri, Vorone\xc5\xbei, Kostroma, S\xc3\xb5zrani, Gomeli, Kurski, Brjanski ning Oreli ruumis. V\xc3\xa4gede suurus oli liikumiseti erinev, alates paarist tuhandest ja l\xc3\xb5petades k\xc3\xb5ige rohkem viiek\xc3\xbcmne tuhandega. Lisaks relvadele, mille t\xc3\xb5id liikumisele desert\xc3\xb6\xc3\xb6rid, kasutati s\xc3\xb5jasaagiks saadud relvastust ning r\xc3\xb6\xc3\xb6viti valitsuse ladusid ja vanu tsaariarmee kasarmuid. \xc3\x95hutati vastupanu l\xc3\xa4hedalasuvates k\xc3\xbclades, praaliti oma v\xc3\xb5itudega ning v\xc3\xa4rvati uusi v\xc3\xb5itlejaid, m\xc3\xb5nikord v\xc3\xb5eti ka j\xc3\xb5uga. Rohelised grupeeringud viisid l\xc3\xa4bi v\xc3\xa4ga mobiilset sissis\xc3\xb5da, r\xc3\xbcnnates valitsuse taristut, kommunikatsioonis\xc3\xbcsteeme, veskeid ja raudteid, v\xc3\xb5imaluse korral ka Punaarmee \xc3\xbcksusi. Juhul kui rohelistel \xc3\xb5nnestus punased maha suruda, karistati julmalt nii s\xc3\xb5dureid kui ametnikke, tihti moonutades nende laipu, piinates nende perekondi v\xc3\xb5i mattes vange elusalt.\n_START_SECTION_\nKoost\xc3\xb6\xc3\xb6 teiste r\xc3\xbchmitustega\n_START_PARAGRAPH_\nRohelised armeed tegid tihti koost\xc3\xb6\xc3\xb6d teiste vastupanuliikumistega, sh anarhistide\xc2\xa0ja esseeridega, kuid selle taga olid strateegilised p\xc3\xb5hjused, mitte pikaajaline ja ideoloogiline koost\xc3\xb6\xc3\xb6. Kuigi paljud pettunud valged liitusid rohelistega ning juhtisid m\xc3\xb5ningaid gruppe, \xc3\xbclehindas kommunistlik valitsus nende kahevahelisi seoseid l\xc3\xb5puni v\xc3\xa4lja. Valmis j\xc3\xa4rgnema vihasele retoorikale ja lubadusele v\xc3\xa4givaldsest k\xc3\xa4ttemaksust, t\xc3\xb5rjuti k\xc3\xb5rvale need juhid, kelle tegevusest ilmnesid poliitilised motiivid v\xc3\xb5i kes sidusid end esseeride v\xc3\xb5i 1917. aasta ajutise valitsusega. "Nad eelistasid pidada omaenda lootusetut ja \xc3\xbcksildast v\xc3\xb5itlust selle asemel, et aidata mineviku r\xc3\xb5hujatel (valgetel) v\xc3\xb5ita oleviku r\xc3\xb5hujaid (punaseid)".\n_START_SECTION_\nBol\xc5\xa1evike vastutegevus\n_START_PARAGRAPH_\nN\xc3\xb5ukogude valitsus \xc3\xbcritus maalida rohelistest revolutsioonivastast ja antikommunistliku pilti. Kohalikud v\xc3\xb5imulolevad kommunistid kuulutasid kohalikele, et rohelised armeed on pelgalt valge liikumise \xc3\xbcks liik, j\xc3\xa4ttes k\xc3\xb5rvala t\xc3\xb5siasja, et rohelised olid reeglina valgete vastu t\xc3\xa4pselt sama vaenulikud kui punaste vastu. Samuti liialdati kulakute m\xc3\xb5juga rohelistes armeedes. Kulakud olid kindlasti seotud rohelise liikumisega, kuid tegemist ei olnud kaugeltki m\xc3\xa4\xc3\xa4rava v\xc3\xb5i liikumapaneva grupiga._NEWLINE_Kommunistid k\xc3\xa4sitlesid nii oma propagandas kui s\xc3\xb5jav\xc3\xa4elises doktriinis rohelisi kui lootusetut j\xc3\xb5udu ning eeldasid seega lihtsat v\xc3\xb5itu. Selle asemel, et keskenduda relvastatud vastutegevusele roheliste vastu, k\xc3\xa4sitleti iga grupeeringut kui iseseisvat ja erandlikku m\xc3\xa4ssu. Vastumeetmena rakendatud repressioonid aga t\xc3\xb5id vastupidiseid tulemusi ja hoopis tugevdasid vastupanuliikumisi. Ajaks, mil Lenin ja kommunistide juhtkond m\xc3\xb5istis rohelise liikumise tegelikku suurust, oli rohelistest kujunenud t\xc3\xb5sine sotsiaalne ja s\xc3\xb5jaline oht bol\xc5\xa1evike v\xc3\xb5imule. M\xc3\xb5ned ajaloolased on seostanud rohelise liikumist muudatustega partei majanduspoliitikas 1921. aastal, tuues nii kaudselt kaasa NEPi. Kuigi roheliste m\xc3\xb5ju poliitilistele muudatustele on kindel, on raske hinnata selle m\xc3\xb5ju suurust. V\xc3\xa4hem on aga vaieldav, et NEP koos t\xc3\xb5usnud sademetega rahustas oluliselt rohelist liikumist ning parandas eluolu maapiirkondades, v\xc3\xb5ttes \xc3\xa4ra armeedelt nii v\xc3\xb5itlejaid kui kahjustades \xc3\xbcldist moraali ja korda. Roheliste armeede alus \xe2\x80\x93 talupoegkonna rahulolematus v\xc3\xa4henes, ja sellega v\xc3\xa4henes ka roheliste armeede j\xc3\xb5ud, kadudes 1922. aastaks t\xc3\xa4ielikult.\n_START_SECTION_\nL\xc3\xa4bikukkumise p\xc3\xb5hjused\n_START_PARAGRAPH_\nLisaks valitsuse vastutegevusele, viisid rohelise liikumise p\xc3\xb5rumisele mitmed teised sisemised vastuolud. Roheline liikumine toetus tihti sihip\xc3\xa4ratule v\xc3\xa4givallale, kommunistide tapmisele ning nende poliitika takistamisele ilma suurema eesm\xc3\xa4rgita. Seega j\xc3\xa4i armeede tegevus piirkondlikesse raamidesse, ei liigutud kaugemale kodukohast. Kui rohelised h\xc3\xb5ivasid aleveid v\xc3\xb5i linnu, ei soovinud nad seal paika panna oma administratiivset ja poliitilist v\xc3\xb5imu, vaid lahkusid linnast, j\xc3\xa4ttes selle avatuks kommunistliku v\xc3\xb5imu naasmisele. Samuti oli gruppide sees palju sisemisi pingeid: talupoegade, kulakute, t\xc3\xb6\xc3\xb6liste ja valgete omavahelised suhted olid tihti olnud halvad juba enne s\xc3\xb5da. Rohelised armeed olid pidevalt alarahastatud ja alavarustatud ning ei olnud kunagi v\xc3\xb5rdv\xc3\xa4\xc3\xa4rseks vastaseks Punaarmeele, mis vaatamat k\xc3\xb5igile oma n\xc3\xb5rkustele oli oluliselt organiseeritum ning kelle s\xc3\xb5durite moraal oli t\xc3\xa4nu suurematele ning sagedamatele v\xc3\xb5itudele k\xc3\xb5rgem.'